钦定古今图书集成/明伦汇编/官常典/第101卷 > 弋阳端惠王拱樻
## 钦定古今图书集成/明伦汇编/官常典/第101卷 > 弋阳端惠王拱樻

按《明外史宁献王传》：弋阳王拱樻，宁献王权五代孙
也。嘉靖四年，拱樻等言：“献王、惠王四服，子孙所共祀，
非宸濠一人所自出。如臣等皆得甄别，守职业如故。
而二王不获庙享，臣窃痛之。”疏三上，帝命弋阳王以
郡王奉祀，献惠乐舞斋郎之属半给之。拱樻闿爽有
干局，宁藩废，诸郡王势颉颃，莫能一，命拱樻统摄府
事。卒，谥“端惠。”以乐安王拱椤摄。拱椤奏，以建安、乐安、
弋阳三王分治八支。著为令。

按《藩献记》：“弋阳端惠王拱樻，庄僖王子也。闿爽有干
局，初封将军，同藩诸将军已属目其贤。会宸濠作逆，
伏诛，诸郡王势相颉颃，莫能一。上以王守正不阿，诏
令统摄府事。嘉靖初，上书请复献、惠二王庙祀，得备
礼乐，稍增设审理、奉祠典仪诸官属，自藩臬诸司以
下，岁时入谒，如亲藩礼。嘉靖二十九年薨，子多焜嗣”
爵，诸郡王始分治。焜宽和喜文雅，事嫡母孝谨，每膳
必入侍。万历五年薨。无嗣。再从弟多煌奉敕摄府事。